als_Latn dik_Latn sag_Latn
Fotografia e vogëlushit kosovar me 7 fëmijë të zinj ka ngjallur reagime raciste në Francë
Megjithëse fotografia në shikim të parë duket si një fotografi e pafajshme, me tetë fëmijë të lezetshëm, të veshur mirë e të shëndetshëm, ajo nuk u prit mirë nga opinioni publik.
Kjo fotografi, e cila paraqet në shumicë fëmijë të zinj dhe një fëmijë tjetër të bardhë, ka nxitur komente raciste – por edhe kundërreagime anti-raciste.
Toni i shumë prej mbi 1 mijë komenteve – duke mos i përfshirë ato të fshira nga qeveria – u bënë aq të ashpra sa që Ministria e Edukimit u desh të ndërhynte që t’i raportonte si “komente raciste dhe abuzuese” disa prej tyre.
“Kjo faqe është vend i dialogut pozitiv dhe konstruktiv për shkollën dhe nuk është forum politik”, ka thënë ministria, transmeton Koha.net.
Në mesin e komenteve të shumta të pranuara në postimin e bërë ditën e enjte janë edhe ato të përdoruesit të Facebook-ut me emrin Mike Plusultra i cili shfaqi frikën se Franca po mbushet me imigrantë.
“Nuk mendoj se kjo foto përfaqëson shkollat franceze: çfarë dreqin po kërkon ai fëmija i bardhë aty? Ah, po, sapo mësova se ai është nga Kosova. E ardhmja e Francës, zëvendësimi i popullatës, veçse ka nisur”, ka thënë ai.
Edhe qindra komente tjera u postuan që paraqisnin një pikëpamje të ngjashme me të këtij përdoruesi dhe Franca po shkatërrohet nga të huajt, por edhe nga vet qeveria e saj socialiste.
Komentuesi Serge Bogaerts tha: “Nuk ka asgjë raciste dhe lënduese nëse themi se kjo foto paraqet racizmin anti-francez dhe urrejtjen që kjo qeveri e ka ndaj Francës dhe popullit të saj”, transmeton Koha.net.
Por, pati edhe komente të kundërta me këto nga persona që ndjeheshin të tronditur dhe të neveritur me tonin e komenteve të këtilla. Komentuesja Rachel Termoz-Masson frikësohej nga ajo që po lexonte.
“Franca është e frikshme ditëve të fundit. Jo, jo, nuk po them për fotografinë, por për komentet skandaloze nga të rritur të pasjellshëm, intolerantë dhe të këqij. Këta fëmijë janë shumë të lezetshëm dhe kjo gjë përfundon me kaq”.
Edhe përdoruesi tjetër Petit Fripon e mbështeti qëndrimin e saj.
“Fotografi e bukur. Këta fëmijë janë të lezetshëm dhe fëmija, pikë së pari dhe më së shumti është fëmijë, pavarësisht ngjyrës së lëkurës së tij, përndryshe është racizëm. Dhe për ata që janë tronditur nga kjo foto, ju them se fëmijët e zinj shkojnë në shkolla t e republikës sonë, edhe nëse kjo ju pengon juve”, ka thënë ai.
Globalizimi dhe imigrimi kanë bërë që Franca të bëhet shtëpi e një shoqërie multi-kulturore, por gjatë gjithë kohës ka pasur fërkime.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn